Ons geveerde vriende / Our feathered friends: Kuiergaste oor die naweek
Kuiergaste oor die naweek
Iewers in hierdie tuin vlieg 'n paradysvlieëvangertjie rond. Woerts-warts! En weg is hy! Van stilsit is daar nie sprake nie, maar wag maar, eendag is eendag....dan neem ek die perfekte foto van die klein lieflikheid.
Intussen kom kuier die meer gereelde geveerdes darem ook nog altyd. Dankiebly daaroor!
Kraalogies of glasogies bly maar altyd ook een van my gunstelinge. Wat sal die lekkerste proe? Die stukkie appel of die druiwekorrel? Hierdie klein voëltjies is om en by elf cm. hoog en weeg elf gram. 'n Handjievol goue vreugde! Streeksname vir die voël sluit in: meelogie, kersogie, ringogie en piet-la-pok. (Wikipedia)
'n Vrugtevreter wat soms taamlik aggresief raak, is die rooikophoutkapper. Ek het vanoggend gesien hoe hy twee lysters (wat fisies groter is as hy) wegjaag, want hy wou die appel vir homself hê.
Die Rooikophoutkapper (Lybius torquatus) is een van die houtkappers wat die volopste is in Afrika en kom voor vanaf die Demokratiese Republiek van die Kongo en Kenia tot in Suid-Afrika. In Engels staan die voël bekend as die Black-collared barbet. (Wikipedia)
'n Jong olyflyster. Die klein gespikkelde knaap vlieg die afgelope week oral saam met sy ma in ons tuin rond en mens hoor hul skerp "twiet-twiet"- geluide heeldag lank. Eerste om wakker te word en laaste om te gaan slaap.